TKN เกมวัดดวง.!?
แค่ช่วง 1 เดือนที่ผ่านมา หุ้นบริษัท เถ้าแก่น้อย ฟู๊ดแอนด์มาร์เก็ตติ้ง จำกัด (มหาชน) หรือ TKN วิ่งคึกเป็นม้าศึก โดยปรับขึ้นไปแล้ว 24.29% ส่วน 1 สัปดาห์ที่ผ่านมา ก็ปรับขึ้นไปแล้ว 8.91%
31 ก.ค. 2562

สำนักข่าวรัชดา
แค่ช่วง 1 เดือนที่ผ่านมา หุ้นบริษัท เถ้าแก่น้อย ฟู๊ดแอนด์มาร์เก็ตติ้ง จำกัด (มหาชน) หรือ TKN วิ่งคึกเป็นม้าศึก โดยปรับขึ้นไปแล้ว 24.29% ส่วน 1 สัปดาห์ที่ผ่านมา ก็ปรับขึ้นไปแล้ว 8.91%
นั่นเป็นเพราะมีการเก็งกันว่า ผลงานครึ่งปีหลังจะโตสดใสกว่าครึ่งปีแรก…
แต่…เมื่อวันอังคารที่ผ่านมา ราคาหุ้นกลับรูดหนักซะงั้น โดยปิดที่ระดับ 11.00 บาท ปรับลดลง 0.70 บาท หรือคิดเป็นลดลง 5.98% เมื่อเทียบกับราคาปิดก่อนหน้า
ส่วนวานนี้ ราคาปรับขึ้นมาอีกครั้ง ปิดตลาดที่ระดับ 11.30 บาท ปรับเพิ่มขึ้น 0.30 บาท หรือคิดเป็นเพิ่มขึ้น 2.73%  ย้อนไปเมื่อ 2 ปีก่อน TKN เคยเป็นหุ้นอีกหนึ่งตัวที่ถูกคาดหวังว่า จะเติบโตแบบติดปีก…
แต่มาถึงวันนี้…เมื่อตลาดสาหร่ายในเมืองไทยเริ่มวาย…บวกกับกระแสของผู้ก่อตั้ง “ต๊อบ-อิทธิพัทธ์ พีระเดชาพันธ์” ไม่แรงเหมือนเก่า
ส่งผลให้ TKN เริ่มเผชิญปัญหากำไรหดหาย โดยปี 2559 เคยมีกำไรสุทธิ 781 ล้านบาท จากรายได้รวม 4,729 ล้านบาท ปี 2560 กำไรสุทธิลดลงอยู่ที่ 608 ล้านบาท จากรายได้รวม 5,283 ล้านบาท ปี 2561 กำไรสุทธิเหลือแค่ 459 ล้านบาท จากรายได้รวม 5,697 ล้านบาท
ล่าสุดไตรมาส 1/62 มีกำไรสุทธิ 81 ล้านบาท จากรายได้รวม 1,325 ล้านบาท
TKN จึงหวังจะไปโตในตลาดต่างประเทศแทน โดยเฉพาะตลาดจีนที่ถูกตั้งความหวังไว้สูง
แถมที่ผ่านมาตลาดจีนมักถูกหยิบมาเป็นสตอรี่เก็งกำไรราคาหุ้น TKN อยู่เป็นระยะ ๆ
ทั้ง ๆ ที่การบุกตลาดจีนของ TKN ช่วงที่ผ่านมา ถือว่ายังไม่ซัคเซสเท่าที่ควร
โจทย์ยากของการทำตลาดจีน คือ สินค้ามักถูกก็อบปี้ ซึ่ง TKN ก็ประสบปัญหาดังกล่าว ทำให้ตลาดหยุดชะงักไปชั่วคราว
ล่าสุดได้ข่าวว่า มีการแก้ไขปัญหาเรียบร้อยแล้ว โดยได้มีการเปลี่ยนตัวแทนจำหน่ายรายใหม่ เพื่อทำตลาดใน 3 มณฑลหลักของประเทศจีน ได้แก่ กวางโจว เซี่ยงไฮ้ และปักกิ่ง ว่ากันว่ามีการตอบรับที่ดีอย่างต่อเนื่อง
ก็ต้องจับตางบไตรมาส 2/62 ว่า TKN จะได้ปัจจัยเชิงบวกจากตลาดจีนมากน้อยแค่ไหน ??
ส่วนตลาดสหรัฐฯ ที่เป็นอีกหนึ่งเป้าหมายของ TKN นั้น จะว่าไปก็คงไม่ง่ายนัก…
เพราะพฤติกรรมของผู้บริโภคที่นั่น อาจไม่ได้ชื่นชอบการกินสแน็ค หรือขนมขบเคี้ยว เหมือนคนฝั่งเอเชีย
ก็ต้องติดตามกันต่อไปว่า  TKN จะชนะใจคนมะกัน ได้มากน้อยแค่ไหน ??
ขณะที่อีกหนึ่งบ่วงที่คอยฉุดรั้งกำไร TKN ในช่วงที่ผ่านมา คือ กับดักต้นทุน ไม่ว่าจะเป็นค่าใช้จ่ายทางการตลาดที่เพิ่มขึ้นจากการรุกทำตลาดและการเปิดตัวพรีเซ็นเตอร์ใหม่เพื่อเพิ่มยอดขาย
รวมทั้งการเปิดร้านข้าวแกงกะหรี่ Hinoya และร้านเถ้าแก่น้อยแลนด์ ที่ใช้เงินลงทุนค่อนข้างสูง ซึ่งยังไม่ถึงจุดคุ้มทุน
นักวิเคราะห์ ระบุว่า เริ่มเห็นสัญญาณการเทิร์นอะราวด์กลับมาของผลประกอบการ TKN หลังจากผ่านจุดต่ำสุดไปแล้วตั้งแต่ไตรมาส 4/2561 โดยประมาณการกำไรสุทธิไตรมาส 2/2562 จะอยู่ที่ 88 ล้านบาท เพิ่มขึ้น 9% จากไตรมาสก่อน
ส่วนปี 2562 คาดจะมีกำไรสุทธิ 457 ล้านบาท ทรงตัวเมื่อเทียบกับปีที่ผ่านมา
จึงแนะนำ “ซื้อ” ราคาเป้าหมายปี 2563 ที่ 12.40 บาท
ก็ต้องจับตาว่า ราคาหุ้น TKN จะไปต่อ หรือจะหยุดอยู่แค่นี้…
งบไตรมาส 2/62 นี่แหละที่จะเป็นตัวชี้วัด
เร็ว ๆ นี้คงได้รู้กัน
… อิ อิ อิ…